|  |  |  |
| --- | --- | --- |
| Titel | **To plus to er Koko** |  |
| Tema: | Venskab, sorg, savn, mobning |
| Fag: | Dansk |
| Målgruppe: | 3.-5. klasse |
|  |  |
|  | **Data om læremidlet:**    **E-bog:** Mette Vedsø, Høst og søn, 2015    Vejledningen her giver et overblik over den røde tråd i det pædagogiske overlay, der knytter sig til e-bogen ”To plus to er Koko”. Det pædagogiske overlay kan bookes sammen med e-bogen og består af en række opgaver, refleksionsøvelser samt eksterne ressourcer, som eleverne tilgår gennem aktivering af markeringer i selve romanteksten. Overlayet giver derfor god mulighed for at arbejde meget tekstnært i fortolknings-fællesskabet.    **Faglig relevans/kompetenceområder**    Det pædagogiske overlay arbejder inden for kompetenceområderne **Læsning,** **Fremstilling** og **Fortolkning**.  **Læringsmål og tegn på læring:**      Før læsningen:  **Gennem undersøgelse af romanens for- og bagside kan jeg give et bud på romanens indhold.**   * Jeg har kendskab til bagsidetekstens indhold og inddrager   den  i min forudsigelse.   * Jeg har tænkt over titlens betydning * Jeg har “læst” romanens forsideillustration og inddraget den i   min forudsigelse.  Mens jeg læser:  **Jeg kan læse på linjerne, mellem linjerne og bag linjerne i teksten**   * Jeg kan svare på spørgsmål, hvor svaret står i teksten. * Jeg kan svare på spørgsmål, hvor jeg skal tænke mig til svaret ud fra de oplysninger, jeg har fået i teksten. * Jeg kan inddrage erfaringer fra min egen hverdag i svarene.     Efter læsning:  **Gennem analyse og fortolkning kan jeg præsentere en tekst ved brug af triptykon.**   * Jeg kan finde hovedpersonens problem og give det mit eget udtryk. * Jeg kan finde frem til problemets løsning og give den mit eget udtryk. * Jeg kan bruge min viden fra teksten til at forudsige personernes fremtid.   Overlayets konkrete udformning    Overlayet organiserer sig omkring litteraturarbejdets traditionelle tre faser:    **Før du læser**  For at få eleverne tunet ind på romanens univers samt opgavens omfang, er der før læsningen af 1. kapitel lagt markeringer ind i overlayet, der får læserne omkring:   * Tekstens tema * Tekstens univers   ·  Opgaverne er at finde bag titlen på side 2.  *Print evt. billeder af en rokokostol og et fuglebur i viktoriansk stil ud i A3 format og hæng dem op i klassen ved opstarten af læsningen*.  **Mens du læser**  Overlayet består i selve læsefasen af elevopgaver til hvert kapitel:     * Efter læsning af hvert kapitel er på sidste ord lagt en grøn markering med 5-10 spørgsmål til teksten. Svarene skal findes på, mellem og bag linjerne. * enkelte steder er der markeringer i teksten (blå). Disse er ord- eller begrebsafklaringer, hvormed det tilstræbes at eleven får fuld forståelse af tekstens indhold. * Markeret med gul i teksten er steder, hvor Koko tænker på sin mor. Markeringerne kan bruges til fortolkningsopgaver efter læsningen, eller blot som markering af, at her er der noget vigtigt under selve læsningen.   Spørgsmålene til de enkelte kapitler findes også i en udskriftsvenlig udgave sidst i denne vejledning, som kan bruges til CL - Quiz og Byt aktiviteter på klassen, så der i arbejdet med romanen er mulighed for bevægelse og afvekslende arbejdsformer.  **Quiz og Byt:** Print spørgsmålene ud. Kopier, så der er et spørgsmål til alle elever og klip dem ud enkeltvis. Lad evt. eleverne selv lave yderligere spørgsmål til teksten. Eleverne får hver et spørgsmål. Nu går de rundt imellem hinanden i klasselokalet. Når man møder en kammerat, stiller man spørgsmålet til kammeraten, som svarer. Herefter læser kammeraten sit spørgsmål op, og den første svarer. Så bytter man, og bringer det nye spørgsmål videre til en ny kammerat.  **Efter læsningen**  Efter læsningen skal eleverne lave et triptykon. *Se vejledning*.   * Eleven arbejder med analyse og fortolkning gennem omskabende arbejde med tekstens indhold. * Der arbejdes med tekstens problem og problemets løsning samt tekstens personer og miljø. * Anvend evt. billeder printet ud fra nettet til at markere tekstens univers. * Stil som krav, at eleverne indsætter billeder af forskellige antikviteter, som de har læst om i teksten ( f.eks: chartol, vitrine, kommode, dragkiste, en bjørn, et victoriansk fuglebur m.fl.) * Lav evt. et indlæg med personernes fremtid.   Se yderligere fortolkningsopgaver til teksten under supplerende materialer.  **Samlet oversigt over markeringsfarver i overlayet:**   * Grøn: spørgsmål til teksten (Før, under og efter) * Blå: ord- og begrebsafklaring * Gul: Koko tænker på sin mor  Supplerende materialer/fortolkningsopgaver: **Titlen: Her er fire citater fra romanen. Beskriv regnestykkerne.**  s 11 To +To er altid fire  s. 22 To børn + To voksne er en familie  s. 31 To + To er altid fire  s. 33 To + To er Koko  **Koko og mor:**  I teksten er der markeret med lilla farve alle de steder, hvor Koko tænker på sin mor.  Skim bogen igennem. Find markeringerne og læs dem igen.  Tal med en makker om Kokos forhold til sin mor.  Noter jeres tanker.  Diskuter jeres svar på klassen. Er der sket en udvikling gennem handlingsforløbet?  **Personbeskrivelse, følelser:**  Flere steder i teksten beskrives, hvordan Koko har det indeni. Noter hvilken følelse disse udsagn beskriver:  Kap. 6: uvejr  Kap. 7: kribler i kroppen  Kap. 8: bølger og kuling  Kap. 10: fremmed  Kap. 10: brusen i maven  Kap. 14: mærker hjertet, varmen i ansigtet  Kap. 17: lyset inden i hende er blevet mørkt i kanten  **Hvad kommer der til at ske for personerne i romanen?**  Forudsig fremtiden for Koko, far, Mona og Frederik. | |